## Odluka o provođenju mjera utvrđenih Rezolucijom 1803 (2008) Vijeća sigurnosti Ujedinjenih naroda, u vezi sa sankcijama Islamskoj Republici Iranu

### NN 68/2008 (11.6.2008.), Odluka o provođenju mjera utvrđenih Rezolucijom 1803 (2008) Vijeća sigurnosti Ujedinjenih naroda, u vezi sa sankcijama Islamskoj Republici Iranu

# VLADA REPUBLIKE HRVATSKE

**2235**

Na temelju članka 4. Zakona o međunarodnim restriktivnim mjerama (»Narodne
novine«, broj 178/2004), Vlada Republike Hrvatske je na sjednici održanoj 5.
lipnja 2008. godine donijela

## ODLUKU

### O PROVOĐENJU MJERA UTVRĐENIH REZOLUCIJOM 1803 (2008) VIJEĆA SIGURNOSTI UJEDINJENIH NARODA, U VEZI SA SANKCIJAMA ISLAMSKOJ REPUBLICI IRANU

I.

Ovom Odlukom uređuje se provođenje mjera utvrđenih Rezolucijom 1803 (2008)
Vijeća sigurnosti Ujedinjenih naroda, u vezi sa sankcijama Islamskoj Republici
Iranu.

II.

Republika Hrvatska uvodi ograničenja glede ulaska na njezin teritorij ili
prolaska kroz njega osoba koje se bave, izravno su povezane ili pružaju potporu
iranskim nuklearnim aktivnostima podložnim opasnosti širenja naoružanja ili
razvijanja sustava za ispaljivanje, pogon i navođenje nuklearnog oružja,
navedenih u Dodatku I. ove Odluke, kao i drugih osoba za koje Vijeće sigurnosti
Ujedinjenih naroda (u daljnjem tekstu: Vijeće sigurnosti) ili Odbor Vijeća
sigurnosti Ujedinjenih naroda za Islamsku Republiku Iran (u daljnjem tekstu:
Odbor) navedu da su angažirane, izravno povezane ili pružaju potporu iranskim
nuklearnim aktivnostima podložnim opasnosti širenja naoružanja.
Ista se ograničenja uvode prema osobama koje su angažirane, izravno povezane ili
pružaju potporu razvijanju sustava za ispaljivanje, pogon i navođenje nuklearnog
oružja, uz ostalo i kroz uključenost u nabavu zabranjenih stavki, roba, opreme,
materijala i tehnologije, navedenih u točkama II. i III. Odluke Vlade Republike
Hrvatske o provođenju mjera utvrđenih Rezolucijom 1737 (2006) Vijeća sigurnosti
Ujedinjenih naroda u vezi sa sankcijama Islamskoj Republici Iranu (»Narodne
novine«, broj 57/2007), izuzev onda kad se takav ulazak, odnosno prolazak odnosi
na aktivnosti izravno vezane uz stavke navedene u točki II. stavcima 2 (a) i (b)
navedene Odluke.
Republika Hrvatska izvještavat će Odbor o ulasku na ili prolasku kroz njezin
teritorij osoba naznačenih u Dodatku I. Priloga ove Odluke, koji je njezin
sastavni dio.

III.

U točki II. ove Odluke ničim se ne zahtijeva od Republike Hrvatske da vlastitim
državljanima odbije ulazak na svoj teritorij, te je Republika Hrvatska u
primjeni točke II. ove Odluke dužna uzeti u obzir humanitarne razloge kao i
nužnost udovoljavanja ciljevima ove Odluke, među ostalim i one razloge iz članka
XV. Statuta Međunarodne agencije za atomsku energiju.

IV.

Zabranjuje se ulazak na ili prolazak kroz teritorij Republike Hrvatske osobama
navedenim u Dodatku II. ove Odluke, kao i drugim osobama za koje Vijeće
sigurnosti ili Odbor navedu da su angažirane, izravno povezane ili pružaju
potporu iranskim nuklearnim aktivnostima podložnim opasnosti širenja naoružanja
ili onima usmjerenim na razvijanje sustava za ispaljivanje, pogon i navođenje
nuklearnog oružja, uz ostalo i kroz uključenost u nabavu zabranjenih stavki,
roba, opreme, materijala i tehnologije, navedenih u točkama II. i III. Odluke
Vlade Republike Hrvatske o provođenju mjera utvrđenih Rezolucijom 1737 (2006)
Vijeća sigurnosti Ujedinjenih naroda u vezi sa sankcijama Islamskoj Republici
Iranu (»Narodne novine«, broj 57/2007), i onih na koje se te mjere odnose,
izuzev onda kada se takvo putovanje odnosi na aktivnosti izravno vezane uz
stavke navedene u točki II. stavcima 2 (a) i (b) navedene Odluke i uz uvjet da
ništa u navedenim točkama ne obvezuje Republiku Hrvatsku da odbije ulazak
vlastitih državljana na svoj teritorij.

V.

Mjere uvedene točkom IV. ove Odluke neće se primjenjivati kada Odbor,
pojedinačno za svaki slučaj, utvrdi da je takvo putovanje opravdano humanitarnim
razlozima, uključujući vjerske obveze, ili kada Odbor zaključi da bi izuzetak na
drugi način potpomogao ciljeve Rezolucije 1803 (2006).

VI.

Na fizičke i pravne osobe navedene u dodacima I. i III. ove Odluke, kao i na sve
osobe koje djeluju prema njihovom nalogu ili uputama, te na pravne osobe koje su
u vlasništvu ili ih kontroliraju navedene osobe, kao i na pravne i fizičke osobe
za koje Vijeće sigurnosti ili Odbor utvrde da su pomogle navedenim fizičkim ili
pravnim osobama u izbjegavanju sankcija ili kršenju odredaba Rezolucije 1737
(2006) ili Rezolucije 1747 (2007), primijenit će se mjere navedene u točkama X.,
XI., XII. i XIII. Odluke Vlade Republike Hrvatske o provođenju mjera utvrđenih
Rezolucijom 1737 (2006) Vijeća sigurnosti Ujedinjenih naroda u vezi sa
sankcijama Islamskoj Republici Iranu (»Narodne novine«, broj 57/2007).

VII.

Zabranjuje se pravnim i fizičkim osobama opskrba, prodaja, izravan ili neizravan
transport u Islamsku Republiku Iran s hrvatskog teritorija ili od strane
hrvatskih državljana ili korištenjem plovila ili zrakoplova pod zastavom
Republike Hrvatske, bez obzira na to potječu li s teritorija Republike Hrvatske,
sljedećih stavki, materijala, opreme, roba i tehnologija:
(a) onih navedenih u dokumentima Ujedinjenih naroda »INFCIRC/254/Rev.7/Part 2« u
odnosu na dokument S/2006/814, osim opskrbe, prodaje ili prijenosa koji je u
skladu s odredbama točke 5. Rezolucije 1737 (2006), zatim stavki, materijala,
opreme, roba i tehnologija navedenih u odjeljcima 1. i 2. Aneksa navedenog
dokumenta i odjeljaka 3. i 6., ako su unaprijed najavljeni Odboru, samo ukoliko
su namijenjeni isključivo reaktorima na laku vodu i kada su takva opskrba,
prodaja ili prijenos nužni za tehničku suradnju koju Islamskoj Republici Iranu
pruža IAEA i pod njezinim okriljem koje omogućava odlomak 16. Rezolucije 1737
(2006);
(b) onih navedenih u dokumentu S/2006/815, kategoriji II., dijelu 19.A.3.

VIII.

Republika Hrvatska posvetit će posebnu pozornost prije no što se obveže dati
nove državne potpore pravnim ili fizičkim osobama koje su uključene u trgovinu s
Islamskom Republikom Iranom, uključujući davanje izvoznih zajmova, garancija ili
osiguranja, a kako bi se izbjeglo da takva financijska potpora pridonese širenju
osjetljivih nuklearnih aktivnosti ili razvijanju sustava za ispaljivanje, pogon
i navođenje nuklearnog oružja razvoju nuklearnog naoružanja kako je navedeno u
Odluci Vlade Republike Hrvatske o provođenju mjera utvrđenih Rezolucijom 1737
(2006) Vijeća sigurnosti Ujedinjenih naroda u vezi sa sankcijama Islamskoj
Republici Iranu (»Narodne novine«, broj 57/2007).

IX.

Republika Hrvatska posvetit će posebnu pozornost aktivnostima financijskih
institucija na svom teritoriju sa svim bankama čije je sjedište u Islamskoj
Republici Iranu, osobito s bankom Meli (Narodna banka) i bankom Saderat (Izvozna
Banka) i njihovim podružnicama i poslovnicama u inozemstvu, a kako bi se
izbjegle aktivnosti koje pridonose širenju osjetljivih nuklearnih aktivnosti ili
aktivnostima podložnim opasnosti širenja naoružanja ili onima na razvijanju
sustava za ispaljivanje, pogon i navođenje nuklearnog oružja, kako je navedeno u
Odluci Vlade Republike Hrvatske o provođenju mjera utvrđenih Rezolucijom 1737
(2006) Vijeća sigurnosti Ujedinjenih naroda u vezi sa sankcijama Islamskoj
Republici Iranu (»Narodne novine«, broj 57/2007).

X.

Republika Hrvatska će, u skladu sa svojom jurisdikcijom i zakonodavstvom, te u
skladu s međunarodnim pravom, osobito pravom mora i važećim međunarodnim
sporazumima o civilnom zrakoplovstvu, izvršiti inspekciju tereta koji ide u ili
iz Islamske Republike Irana, te zrakoplova i plovila u vlasništvu »Iran Air
Cargo« i »Islamic Republic of Iran Shipping Line« u svojim pomorskim i zračnim
lukama, pod uvjetom da postoji opravdana sumnja da zrakoplov ili plovilo prevoze
dobra zabranjena ovom Odlukom i Odlukom Vlade Republike Hrvatske o provođenju
mjera utvrđenih Rezolucijom 1737 (2006) (»Narodne novine«, broj 57/2007) i
Odlukom Vlade Republike Hrvatske o provođenju mjera utvrđenih Rezolucijom 1747
(2007) Vijeća sigurnosti Ujedinjenih naroda u vezi sa sankcijama Islamskoj
Republici Iranu (»Narodne novine«, broj 57/2007).

XI.

Republika Hrvatska će, u slučaju da poduzme inspekciju navedenu u točki X., o
tome, u roku od 5 radnih dana, podnijeti pisano izvješće Vijeću sigurnosti, koje
će sadržavati razloge inspekcije kao i informacije o vremenu, mjestu,
okolnostima, rezultatima i drugim važnim detaljima.

XII.

Republika Hrvatska izvijestit će Odbor o koracima koje je poduzela s ciljem
učinkovite primjene točaka II., IV., VI., VII., VIII., IX. i X. ove Odluke.

XIII.

Međuresorska radna skupina za provođenje i praćenje Zakona o međunarodnim
restriktivnim mjerama zadužuje se za predlaganje, praćenje i koordinaciju
provedbe, te izvještavanje o ovoj Odluci.
Tijela državne uprave nadležna za primjenu međunarodnih restriktivnih mjera
dužna su dostaviti podatke Međuresorskoj radnoj skupini o poduzetim mjerama,
kako bi ona o tome mogla izvješćivati Vladu Republike Hrvatske, te pripremati
izvješća za Vijeće sigurnosti Ujedinjenih naroda.

XIV.

Međuresorska radna skupina za provođenje i praćenje Zakona o međunarodnim
restriktivnim mjerama zadužuje se popis fizičkih i pravnih osoba iz Rezolucije
1803 (2008) Vijeća sigurnosti Ujedinjenih naroda, dodatke I., II. i III. ove
Odluke, proslijediti nadležnim tijelima državne uprave, na provedbu i
postupanje.

XV.

Izmjenu i dopunu popisa restriktivnih mjera iz Rezolucije 1803 (2008) Vijeća
sigurnosti Ujedinjenih naroda vodit će Ministarstvo vanjskih poslova i europskih
integracija, te će se u skladu s njima izvještavati nadležna tijela.

XVI.

Ova Odluka stupa na snagu danom donošenja, a objavit će se u »Narodnim
novinama«.

Klasa: 004-01/08-04/01
Urbroj: 5030104-08/1
Zagreb, 5. lipnja 2008.

Potpredsjednica Vlade
i ministrica obitelji, branitelja i
međugeneracijske solidarnosti
**Jadranka Kosor, dipl. iur.**, v. r.

**PRILOG**
POPIS FIZIČKIH I PRAVNIH OSOBA IZ DODATAKA I., II. I III. REZOLUCIJE 1803 (2008)
VIJEĆA SIGURNOSTI UJEDINJENIH NARODA

**Dodatak I.**
1. Amir Moayyed Alai (uključen u postupke sastavljanja i izrade centrifuga)
2. Mohammad Fedai Ashiani (uključen u proizvodnju amonijeva uranilnog karbonata
i upravljanje kompleksom za obogaćivanje goriva Natanz)
3. Abbas Rezaee Ashtiani (viši službenik u AEOI-ovom Uredu za istraživanje i
rudarske poslove)
4. Haleh Bakhtiar (uključen u proizvodnju magnezija koncentracije 99.9 %)
5. Morteza Behzad (uključen u izrađivanje komponenti za centrifuge)
6. Dr. Mohammad Eslami (ravnatelj »Defence Industries Training and Research
Institute«)
7. Seyyed Hussein Hosseini (AEOI-ov službenik uključen u projekt reaktora na
tešku vodu u Araku)
8. M. Javad Karimi Sabet (ravnatelj »Novin Energy Company«, koja je naznačena u
Rezoluciji 1747 (2007))
9. Hamid-Reza Mohajerani (uključen u organizaciju proizvodnje u postrojenju za
preradu urana u Isfahanu »Uranium Conversion Facility (UCF) in Esfahan«)
10. Brigadier-General Mohammad Reza Naqdi (bivši zamjenik zapovjednika glavnog
stožera oružanih snaga, zadužen za logistiku i industrijski razvoj) ravnatelj
državnog antikrijumčarskog stožera, uključen u pokušaje da se zaobiđu sankcije
uvedene rezolucijama 1737 (2006) i 1747 (2007))
11. Houshang Nobari (uključen u upravljanje Kompleksom za obogaćivanje goriva
Natanz)
12. Abbas Rashidi (uključen u rad na obogaćivanju goriva u Natanzu)
13. Ghasem Soleymani (ravnatelj operacija vađenja urana u rudniku urana Saghand;
»Uranium Mining Operations at the Saghand Uranium Mine«)

**Dodatak II.**A. osobe navedene u Rezoluciji 1737 (2006)
1. Mohammad Qannadi, AEOI-ov potpredsjednik za istraživanje i razvoj
2. Dawood Agha-Jani, ravnatelj PFEP-a Natanz
3. Behman Asgarpour, operativni menadžer (Arak)
**B. osobe navedene u Rezoluciji 1747 (2007)**1. Seyed Jaber Safdari (menadžer u postrojenju za obogaćivanje u »Natanz
Enrichment Facilities«)
2. Amir Rahimi (ravnatelj Centra za istraživanje i proizvodnju nuklearnog goriva
u Esfahanu (»Esfahan Nuclear Fuel Research and Production Center«), koji je dio
AEOI-ove tvrtke za proizvodnju i dobavljanje nuklearnog goriva (AEOI’s Nuclear
Fuel Production and Procurement Company), koja je uključena u aktivnosti
povezane s obogaćivanjem)

**Dodatak III.**
1. »Abzar Boresh Kaveh Co.« (BK Co.) (uključena u proizvodnju komponenti za
centrifuge)
2. »Barzagani Tejarat Tavanmad Saccal companies« (filijala »Saccal System
companies«) (navedena kompanija pokušala je kupiti osjetljivu robu za pravnu
osobu navedenu u Rezoluciji 1737 (2006))
3. »Electro Sanam Company« (E. S. Co./E. X. Co.) (paravan tvrtke AIO, uključena
u program balističkih projektila)
4. »Ettehad Technical Group« (paravan tvrtke AIO, uključena u program
balističkih projektila)
5. »Industrial Factories of Precision (IFP) Machinery« (»aka Instrumentation
Factories Plant«) (korištena od strane AIO-a za pokušaje određenih kupovina)
6. »Jabber Ibn Hayan« (AEOI-ov laboratorij uključen u aktivnosti ciklusa goriva)
7. »Joza Industrial Co.« (AIO-ov paravan, uključena u program balističkih
projektila)
8. »Khorasan Metallurgy Industries« (filijala »Ammunition Industries Group«
(AMIG) koja ovisi o DIO-u, uključena je u proizvodnju komponenti za centrifuge)
9. »Niru Battery Manufacturing Company« (filijala DIO-a, njezina je uloga
proizvodnja jedinica napajanja za iransku vojsku, uključujući raketne sisteme)
10. »Pishgam (Pioneer) Energy Industries« (sudjelovala je u izgradnji
Postrojenja za preradu urana u Isfahanu (»Uranium Conversion Facility at
Esfahan«))
11. »Safety Equipment Procurement« (SEP) (paravan AIO-a, uključena u program
balističkih projektila)
12. »TAMAS Company« (uključena u aktivnosti povezane s obogaćivanjem, TAMAS je
sveobuhvatno tijelo pod kojim su filijale uspostavljene, uključujući jednu za
vađenje urana i drugu zaduženu za procesuiranje, obogaćivanje i otpad)

Ostalo, NN 68/2008-2235
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)